It-Tieni Pitazz – Paragrafi 931-940 10 ta' Frar (1937). Illum l-Erbgħa tal-Irmied. Waqt il-Quddiesa, ħassejt għal ftit il-Passjoni ta' Ġesu' fil-membri ta' ġismi. Ir-Randan hu żmien speċjali ħafna għall-ħidma tas-saċerdoti. Aħna għandna ngħinhuom biex isalvaw l-erwieħ. Ftit ġranet ilu, ktibt lid-direttur tiegħi (probabilment Patri Andrasz) , u tlabtu l-permess sabiex nagħmel xi ftit mortifikazzjonijiet matul ir-Randan. Peress lit-tabib ma kienx tani permess immur il-belt, kelli nikkomunika miegħu permezz ta' xi ittra. Imma wasal l-Erbgħa tal-Irmied diġa', u għadni ma rċevejt l-ebda tweġiba. Dalgħodu wara t-Tqarbin, tlabt lil Ġesu' jagħti ispirazzjoni lid-direttur tiegħi bid-dawl Tiegħu sabiex hu jweġibni, u kont naf ġewwa fija li s-saċerdot ma kienx kontra li jiena nipprattika dawn il-mortifikazzjonijiet li kont tlabt permess għalihom, u li hu kien ser jagħtini l-permess tiegħu. Għalhekk, fil-paċi, bdejt nagħmel dawn il-prattiki. Dak inhar stess wara nofs inhar irċevejt ittra mingħand is-saċerdot, fejn qalli li jippermettili nagħmel dawk il-prattiki li għalihom kont tlabt permess. Ħadt gost ħafna li l-għarfien li kelli ġewwa fija kien jaqbel mal-opinjoni tad-direttur Spiritwali tiegħi. Imbagħad smajt dal-kliem li ġej ġewwa ruħi: Inti għad tirċievi premju ikbar għall-ubbidjenza tiegħek u għall-mod kif inti tissottometti ruħek għall-konfessur tiegħek milli għall-prattiki li inti għad twettaq. Kun af dan, binti, u aġixxi skont dan: kwalunkwe ħaġa, tkun xi tkun, tkun ċkejkna kemm tkun, li għandha fuqha s-siġill tal-ubbidjenza lejn ir-rappreżentant Tiegħi tkun togħġobni u tkun kbira f'għajnejja. Prattiki żgħar għar-Randan. Għalkemm nixtieq nagħmel din il-ħaġa, ma nistax nipprattika mortifikazzjonijiet kbar bħal qabel, għax ninsab taħt l-osservazzjoni stretta tat-tabib. Imma nista' nipprattika affarijiet żgħar: l-ewwel – norqod mingħajr imħadda; inżomm ruħi daqsxejn bil-ġuħ; kuljum, b'idejja miftuħin quddiemi, ngħid il-kurunella li l-Mulej għallimni; xi kultant, b'idejja miftuħin, għal żmien indefinit nitlob b'mod informali. Intenzjoni: li nittallab il-ħniena divina għall-imsejkna midinbin, u għas-saċerdoti, il-qawwa li jwasslu l-qlub tal-midinbin għall-indiema. Il-kuntatt tiegħi mal-moribondi hu, bħalma kien fil-passat, mill-qrib ħafna. Ta' spiss jiena nsieħeb persuna li tkun qiegħda tmut x'imkien fil-bogħod, imma l-ikbar hena tiegħi hu meta jiena nara l-wegħda tal-ħniena tiġi mwettqa f'dawn l-erwieħ. Il-Mulej hu fidil; dak li Hu darba ordna – Huwa jwettaq. + Ċerta persuna fis-sala tagħna kienet bdiet tmut. Fost torturi terribbli, kienet qiegħda tmut għal tlett ijiem, filwaqt li xi kultant reġgħet bdiet tiġi f'tagħha. Kulħadd fis-sala kien qed jitlob għaliha. Xtaqt ħafna immur għandha, imma l-Madre Superjura ma kenitx tatni l-permess immur inżur il-moribondi; jiena għalhekk tlabt għal dik ir-ruħ imsejkna minn ġo kamarti. Imma meta smajt li kienet għadha agunija, u ħadd ma seta' jgħid kemm kienet sejra ddum f'dan l-istat, f'daqqa waħda ħassejtni ispirata f'ruħi u għidt lill-Mulej, " Ġesu', jekk dan kollu li jiena nagħmel jogħġbok, qiegħda nitolbok, bħala sinjal, tippermetti li dik ir-ruħ tieqaf mit-tbatija tagħha u tgħaddi fil-pront għall-eternita' tagħha fil-hena." Ftit minuti wara sirt naf li din il-persuna kienet mietet tant fil-paċi u malajr li lanqas biss kellhom ħin jixgħelu xemgħa. + Ser ngħid ftit ieħor fuq id-dierttur spiritwali tiegħi (Patri Andrasz jew Dun Sopocko) Hija ħaġa stramba li hemm tant ftit saċerdoti li huma kapaċi jferrgħu qawwa, saħħa u kuraġġ f'ruħ sabiex hija tkun tista' tagħmel progress il-ħin kollu mingħajr ma tgħejja. B'direzzjoni bħal din, ruħ anke jekk ma tkunx daqshekk b'saħħitha, tista' tagħmel ħafna għall-glorja ta' Alla. U hawnhekk jiena skoprejt sigriet; jiġifieri, li l-konfessur, jew pjuttost id-direttur spiritwali, ma jinjorax il-ħmerijiet li r-ruħ iġġib quddiemu. U meta r-ruħ tinduna li qiegħda tiġi kkontrollata f'din il-ħaġa, tibda teżerċita ruħha u ma tħallix għaddejja l-iċken opportunita' sabiex hija tipprattika l-virtu' u tevita wkoll l-iċken difetti. U minn dawn l-isforzi kollha, bħal ma jsir permezz ta' ġebel żgħir, jitla' ġewwa r-ruħ tempju mill-isbaħ. Għall-kuntrarju, jekk ir-ruħ tinduna li l-konfessur ma jagħtix kas ta' dawn l-affarijiet żgħar, hi wkoll ma tagħtix kas tagħhom u ma tibqax tgħidlu bihom lill-konfessur u , agħar minn hekk, hi tibda ssir traskurata fl-affarijiet iż-żgħar. B'dan il-mod, minflok ma timxi 'l quddiem, bil-mod il-mod tibda tmur lura u tinduna bis-sitwazzjoni biss meta tkun diġa' waqgħet f'inkwiet serju. Hawnhekk, tiġi waħedha mistoqsija serja: ta' min hu t-tort, ir-ruħ li qegħdin nitkellmu fuqha jew il-konfessur; jiġifieri, id-direttur? Jiena jidhirli li l-ħtija kollha għandha titpoġġa fuq id-direttur li ma użax prudenza; l-unika ħtija tar-ruħ hi li tkun ħadet fuqha nnfisha l-għażla tad-direttur. Id-direttur seta' mexxa r-ruħ fit-triq tar-rieda ta' Alla lejn il-qdusija. Ir-ruħ suppost kienet talbet bil-ħerqa u iktar fit-tul għal direttur u kien messa talbet lill-Mulej innifsu jagħżlilha direttur spiritwali. Dak li jaf il-bidu tiegħu lil Alla jkun ġej minnu, u dak li jibda b'mod purament uman jibqa' uman. Alla tant hu ħanin li sabiex jgħin lir-ruħ Hu stess jagħżel id-direttur spiritwali u jdawwal lir-ruħ min hu dak li quddiemu hi tista' tikxef il-fond l-iktar moħbi tar-ruħ tagħha preċiż kif hi tara lilha nnfisha quddiem il-Mulej Ġesu' nnifsu. U meta r-ruħ tikkonsidra u tagħraf li Alla kien irranġa dan kollu, hi għandha titlob bil-ħerqa għall-konfessur sabiex ikollu d-dawl divin li jkun jaf sewwa din il-ħaġa. U m'għandhiex tibdel direttur bħal dan ħlief għal xi raġuni serja. Bħalma kienet talbet bil-qalb u fit-tul sabiex issir taf x'inhi r-rieda ta' Alla qabel ma għażlet id-direttur tagħha, hekk ukoll għandha titlob bil-qalb u fit-tul sabiex issir taf jekk kenitx verament ir-rieda ta' Alla li hi twarrab lil dan id-direttur u tagħżel ieħor. Jekk ir-rieda ta' Alla ma tkunx assolutament ċara, dak li jkun m'għandux jibdel, għax bniedem ma jistax jimxi ħafna waħdu, u dan hu preċiżament li jrid Satana; li l-bniedem li jkun qed jaspira għall-qdusija jmexxi lilu nnifsu għax f'dan il-każ, bla ebda dubju, qatt m'hu ser jirnexxilu. Hemm eċċezzjoni (għal din il-ħaġa), u din hi meta Alla nnifsu jmexxi lill-persuna, imma d-direttur ikun jista' jinduna fil-pront li lil din il-persuna qiegħed imexxiha Alla nnifsu. Alla jippermettilu jkun jaf dan b'mod ċar, u din il-persuna, iktar u iktar minn ħaddieħor, għandha tkun ikkontrollata mid-direttur. F'dan il-każ, il-funzjoni tad-direttur mhix daqstant li hu jmexxi u juri lir-ruħ liema hi t-triq li fiha hi trid timxi; imma pjuttost, jiġġudika u jikkonferma li r-ruħ tinsab miexja fit-triq it-tajba u li l-ispirtu li qed imexxiha hu spirtu tajjeb. F'sitwazzjoni bħal din, id-direttur irid ikun mhux biss qaddis, iżda jrid ikollu wkoll l-esperjenza u l-prudenza, u r-ruħ trid tagħti prijorita' lill-opinjoni tiegħu iktar milli dik ta' Alla nnifsu, għax imbagħad r-ruħ tkun imħarsa minn illużjonijiet u devjazzjonijiet. Ruħ li ma tridx tissottometti l-ispirazzjonijiet tagħha għal kollox taħt il-kontroll strett tal-Knisja – jiġifieri, għad-direttur – turi biċ-ċar f'din il-ħaġa li hemm spirtu ħażin qiegħed imexxiha. Id-direttur għandu juża prudenza kbira ħafna f'każijiet bħal dawn u jgħarbel l-ubbidjenza tar-ruħ. Satana jaf jilbes mantell ta' umilta' wkoll imma ma jafx jilbes mantell ta' ubbidjenza u b'dan il-mod jistgħu jinkixfu l-pjanijiet ħżiena tiegħu. Imma d-direttur m'għandux juri li qed jibża' daqshekk minn ruħ bħal din, għax jekk Alla jafdalu f'idejh ruħ daqshekk speċjali, Huwa ser jagħtih ukoll dawl divin kbir dwarha, għax jekk ma jkunx hekk kif jista' hu jmexxi bil-għerf għal dak li għandu x'jaqsam mal-misteri kbar li jseħħu bejn ir-ruħ u Alla. Jiena stess batejt ħafna u għaddejt minn provi kbar f'din il-ħaġa. Għalhekk qiegħda nikteb biss dwar dak li jiena stess għaddejt minnu. Kien biss wara ħafna noveni, talb u penitenzi li Alla bagħatli saċerdot li fehem ir-ruħ tiegħi. Kemm kien ikun hemm ħafna aktar erwieħ qaddisin li kieku kien hemm iktar konfessuri qaddisin u b'esperjenza. Ħafna huma l-erwieħ, li qegħdin jissieltu bis-serjeta' għall-qdusija, li ma jirnexxilhomx ikomplu mexjin waħedhom fi żminijiet ta' prova u jabbandunaw it-triq li twassal għall-perfezzjoni.
Djarju ta' Swor Fawstina – It-2 Pitazz (par.931-940)